૨૦૦૪માં તે અમેરિકન આર્મીમાં પણ જોડાયેલો અને તેની ઇચ્છા સ્પેશ્યલ ફોર્સમાં જૉઇન થવાની હતી. તેને ઇરાક સાથેના યુદ્ધમાં જોડાવું હતું, પણ ટ્રેઇનિંગ દરમ્યાન બન્ને પગમાં ફ્રૅક્ચર થતાં આર્મી છોડી દેવી પડી હતી. એ પછી તરત તેણે નૅશનલ સિક્યૉરિટી એજન્સીમાં સિક્યૉરિટી ગાર્ડ તરીકે કામ કરવું શરૂ કર્યું અને પછી CIAમાં IT સિક્યૉરિટી કન્સલ્ટન્ટ તરીકે જોડાયો. ૨૦૦૭થી ૨૦૦૯ દરમ્યાન તેણે CIAના સ્વિટ્ઝરલૅન્ડના જિનીવામાં આવેલા ડિપ્લોમૅટિક કવર-સ્ટેશન માટે કામ કર્યું. એ પછી તેણે જપાનમાં અમેરિકી મિલિટરી બેઝમાં પ્રાઇવેટ કૉન્ટ્રૅક્ટર તરીકે પણ કામ કર્યું. છેક છેલ્લે તે બૂઝ અલેન હૅમિલ્ટન નામની ટેકિનકલ કન્સલ્ટન્ટ કંપનીમાં આરામદાયક જિંદગી જીવી રહ્યો હતો. વર્ષે બે લાખ ડૉલર એટલે કે આશરે કરોડ રૂપિયાથી વધુ તે કમાતો હતો. જોકે તેનું આ છમકલું બહાર પડતાં કંપનીના પ્રવક્તાએ તેને નોકરીમાંથી કાઢી મૂક્યો હોવાની વાત જાહેર કરી હતી.